Vermoorde man se liggaam dié van drankwinkeleienaarArgieffoto Die polisie in Limpopo ondersoek ŉ saak van moord nadat die liggaam van ŉ man Woensdag op ŉ berg in die omgewing van Thohoyandou gevind is. Die man is intussen geïdentifiseer as ŉ drankwinkeleienaar op die dorp. Brig. Motlafela Mojapelo, polisiewoordvoerder, sê Naledzani Munyai (44), mede-eienaar van die Jerusalem-drankwinkel in Thohoyandou, se liggaam is op ŉ berg by die Tshidzivhe-nedersetting gevind. “Hy was in plastiek toegedraai en het verskeie skietwonde gehad,” sê Mojapelo. Die motief vir die moord is in dié stadium nie bekend nie en die polisie se ondersoek duur voort. Enigiemand met meer inligting wat tot die inhegtenisneming van die vermeende moordenaars kan lei, kan sers. Maanda Christopher Sumbana by 072 267 7346 bel of die Stop Misdaadnommer by 08600 10111 skakel.